Eveniment

În primele 3 luni ale anului, Poliţia Locală Bucureşti a dat 581 de amenzi în baza legilor taximetriei, iar aproximativ 50 dintre acestea au vizat strict conduita şoferilor de taxi, conform noului regulament aprobat în decembrie de CGMB. Dintre acestea, 19 sancţiuni pentru cei care au refuzat curse.

„Direcţia Generală de Poliţie Locală şi Control a Municipiului Bucureşti a aplicat, în perioada 01.01.2018 – 22.03.2018, 581 de sancţiuni contravenţionale în baza legilor taximetriei, în cuantum de 671.110 lei. Între acestea, aproximativ 50 de amenzi au vizat, strict, încălcarea prevederilor legale referitoare la relaţia cu clienţii, din punct de vedere al conduitei şoferilor de taxi. Cele mai multe fapte de încălcare a normelor de conduită au fost constatate de către inspectorii Direcţiei Control din cadrul PLMB Amenzi”, se arată într-un răspuns al Poliţiei Locale a Municipiului Bucureşti, la solicitarea MEDIAFAX.

Potrivit rapoartelor întocmite de PLMB, cele mai dese încălcări ale şoferilor de taxi au constat în: neeliberarea bonului fiscal la finalul cursei, respectiv 10 sancţiuni cu amenzi în sumă de 2.050 lei şi reţinerea a zece certificate de pregătire profesională taxi.

„În ceea ce priveşte refuzul taximetriştilor de a efectua o cursă la cererea clinetului, în interiorul localităţii, PLMB a aplicat 19 sancţiuni cu o valoare totală de 5.600 de lei şi au fost reţinute, ca măsură complementară , 17 certificate de pregătire profesională”, se arată în răspunsul PLMB.

Dacă ne referim la pretinderea ca plată a unor sume mai mari decât cele prevăzute pe bon, au fost aplicate 7 sancţiuni în valoare de 950 lei şi reţinerea certificatelor de pregătire profesională. De asemenea, potrivit reprezentanţilor PLMB, în ceea ce priveşte fumatul în taxi, au fost aplicate 7 sancţiuni, în cuantum de 1.850 lei precum şi 6 sancţiuni în valoare de 1.500 de lei cu privire la comportament necivilizat în relaţia cu clientul.

Care sunt zonele în care se încalcă cel mai des regulile

Potrivit reprezentanţilor Poliţiei Locale Bucureşti, zonele din Capitală unde s-au constatat cele mai multe încălcări ale prevederilor legale referitoare la relaţia şoferilor de taxi cu clienţii sunt: Splaiul Independenţei – zona Centrului Istoric, Gara de Nord şi zona centrelor comerciale AFI Cotroceni şi Mall Vitan. „Cele mai multe abateri au fost înregistrate, cu precădere, în zilele de vineri, sâmbătă şi duminică, în intervalul orar 22:00 – 04:00”, se mai arată în răspunsul PMB.

Consiliul General al Municipiului Bucureşti a aprobat, în decembrie 2017, un proiect de modificare a legii taximetriei. Edilul Capitalei a anunţat că activitatea de taximetrie se va face, obligatoriu, printr-un dispecerat, iar şoferii nu pot purta discuţii despre politică, religie şi sex.

„Taximetriştii nu mai au voie să refuze curse sau să ceară bonusuri. Să nu fumeze şi să aibă o ţinută decentă. Să nu vorbească la telefon sau să nu asculte muzică tare. Să nu se angajeze, cu clienţii, în discuţii privind subiecte sensibile care ar putea să contravină principiilor, convingerilor clientului în religie, politică şi domeniul sexual (..) Se instituie obligativitate ca activitatea de taximetrie să se facă printr-un dispecerat", a declarat primarul general al Capitalei la începutul şedinţei de consiliu din decembrie.